Ο προϊστάμενος της Εισαγγελίας Πρωτοδικών Αθηνών, Βαγγέλης Ιωαννίδης, διέταξε τη διενέργεια εισαγγελικής έρευνας προκειμένου να εξεταστεί αν συντείνουν κακουργηματικού χαρακτήρα παραβάσεις σε δύο ιδιωτικές κλινικές στη Γλυφάδα και το Περιστέρι.

Στις κλινικές «Κασταλία» και «Ταξιάρχαι» εντοπίστηκαν κρούσματα κορονοϊού σε ασθενείς και προσωπικό, με αποτέλεσμα να δημιουργούνται ερωτήματα στις εισαγγελικές αρχές και να ερευνάται αν οι υπεύθυνοι των δύο κλινικών παραβίασαν τα μέτρα πρόληψης για την διάδοση του ιού, βάσει του άρθρου 285 του Ποινικού Κώδικα.

Σημειώνεται ότι σε περίπτωση παραβίασης του άρθρου 258 οι ποινές είναι ιδιαίτερα αυστηρές και ο παραβάτης τιμωρείται με:

-φυλάκιση και χρηματική ποινή, αν από την πράξη μπορεί να προκύψει κίνδυνος μετάδοσης της ασθένειας σε αόριστο αριθμό ανθρώπων

-κάθειρξη έως 10 χρόνια αν η παραβίαση είχε ως αποτέλεσμα μεταδοθεί σε άνθρωπο

-με κάθειρξη έως 10 χρόνια εάν υπάρξει θάνατος ανθρώπου

-με ισόβια αν προκλήθηκε ο θάνατος μεγάλου αριθμού ανθρώπων”.

28 κρούσματα και 3 νεκροί

Κατά την ενημέρωση της Πέμπτης ο υφυπουργός Πολιτικής Προστασίας, Νίκος Χαρδαλιάς ανέφερε ότι στην κλινική «Ταξιάρχαι» στο Περιστέρι, εντοπίστηκαν συνολικά 28 κρούσματα του ιού, εκ των οποίων τα 11 ήταν εργαζόμενοι της ιδιωτικής κλινικής.

Για αυτό το λόγο όπως είχε προαναγγείλει στην ενημέρωση, οι επιστημονικά υπεύθυνοι θα ελεγχθούν και πειθαρχικά «Σε δομή υγείας των δυτικών προαστίων είχαμε περίπου 28 κρούσματα, εκ των οποίων 11 ήταν εργαζόμενοι. Η δομή τέθηκε σε καραντίνα και έχει τοποθετηθεί υπεύθυνος επιστημονικός και διοικητικός και έχουν γίνει όλες οι απαραίτητες κινήσεις για να διαφυλαχθεί η υγεία των τροφίμων. Οι επιστημονικά υπεύθυνοι θα ελεγχθούν και πειθαρχικά. Καλούμε όσους εργάζονται σε τέτοιες δομές να τηρούν κάθε πρωτόκολλο», είπε στην ενημέρωση ο υφυπουργός.

Επισημαίνεται τέλος ότι βάσει όσων έχουν γίνει γνωστά τρία άτομα έχασαν τη μάχη με τον κορονοϊό.

Παραμένει ανοιχτή η κλινική παρά τα κρούσματα και τους θανάτους (UPD)

Μέτοχος της κλινικής «Ταξιάρχαι» στην οποία σημειώθηκαν οι τρεις θάνατοι, μιλώντας στον τηλεοπτικό σταθμό «ΑΝΤ1» και στην εκπομπή Καλημέρα Ελλάδα», δήλωσε ότι παρά το γεγονός ότι η κλινική είναι κλειστή ένα τμήμα της, που ο ίδιος ο μέτοχος, Αλέξανδρος Κοκκινάκης, χαρακτήρισε «καθαρό», λειτουργεί ακόμα.

Το τμήμα που παραμένει σε λειτουργία είναι αυτό του τεχνητού νεφρού. Όταν ο παρουσιαστής της εκπομπής Γιώργος Παπαδάκης, επεσήμανε ότι το πρώτο κρούσμα στη κλινική ήταν νεφροπαθής, ο Κοκκινάκης απάντησε ότι η κλινική έχει δύο τμήματα, το ένα με τα κρούσματα έκλεισε αλλά το άλλο λειτουργεί κανονικά. Από το ρεπορτάζ του ANT1 προέκυψε επίσης ότι η κλινική, δεν έχει ούτε ράμπα για άτομα με κινητικά προβλήματα, πράγμα το οποίο είναι χαρακτηριστικό για τον τρόπο με τον οποίο η κλινική τηρεί «όλα τα πρωτόκολλα» όπως είχε πει σε άλλες δηλώσεις του ο Κοκκινάκης.